
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ

№ РС-962-24-025

		Днес, 10.03.2025 г., Комисията за противодействие на корупцията КПК, в състав:

	За председател: Антон Славчев
	Член: Антоанета Цонкова
		Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-023/10.01.2025 г. на Комисия за противодействие на корупцията (КПК) по сигнал с рег. № С-962/30.12.2024 г.
	Производството е  против Иван Барзин – кмет на Община В.
	По същество в сигнала сe твърди, че Иван Барзин в качеството си на кмет на Община В. е подписал договор за ползване на социалната услуга „Асистентска подкрепа“ с майка си, с която живеят на един и същ адрес. Кметът е страна по договор с домашните помощници, които извършват социалните услуги на майка му. Домашните помощници при останалите потребители осъществяват услугата по два часа дневно, докато по отношение на майка му услугата се осъществява целодневно.
	От председателя на ПК по Закона за противодействие на корупцията и за отнемане на незаконно придобитото имущество при Общински съвет В. са изискани и представени с писма с вх. № КПК-475-1/06.02.2025 г.  на КПК следните доказателства: Клетвен  лист на Иван Барзин от 09.11.2023 г., Заявление-декларация от Н. Г. Б. с вх.№ 17/24.02.2021 г. на Община В., Декларация за съгласие за обработка на лични данни от Н. Г. Б., Договор № 42/25.02.2021 г. за ползване на социална услуга „Асистентска подкрепа“ сключен между Община В. и Н. Г. Б., Допълнителни споразумения № 6 от 04.01.2022 г., № 2 от 28.06.2024 г., № 29 от 01.10.2024 г. и № 27 от 31.01.2025 г. към Договор № 42/25.02.2021 г. и Писмо с изх. № РД-02-06-146(1)/04.02.2025 г. на кмета на Община В.
	Служебно е извършена справка в Регистър НБД „Население“ и в сайта на Община В.


От събраните в хода на административното производство доказателства Комисията установи следното от фактическа страна:


	Сигналът е подаден от лице, с посочени имена и е подписан.
	Иван Барзин е избран за кмет на Община В. за мандат 2023-2027 г., и е положил клетва на 09.11.2023 г.
	От извършена справка в Регистър НБД „Население“ се установява, че Иван Барзин е син на Н. Г. Б.
	На 24.02.2021 г. Н. Г. Б. е подала до ръководител социална услуга в Община В. Заявление–декларация за ползване на социална услуга „Асистентска подкрепа“ с вх. № 17/24.02.2021 г., като е заявила потребност от ползване на социалната услуга „Асистентска подкрепа“.
	На 25.02.2021 г. между Община В., представлявана от Иван Барзин в качеството му на доставчик на социалната услуга „Асистентска подкрепа“ и Н. Г. Б., в качеството си на потребител на социалната услуга е сключен Договор № 42/25.02.2021 г. за ползване на социална услуга „Асистентска подкрепа“, като доставчикът предоставя социалната услуга в делничните дни от месеца, в продължение на 4 часа на ден  в часовия диапазон съгласно утвърдения работен график на домашната помощница Т. Д. М., със срок на действие на договора до 31.12.2021 г.
	На 04.01.2022 г. между Община В., представлявана от Иван Барзин  и Н. Г. Б. е сключено Допълнително споразумение № 6 към Договор № 42/25.02.2021 г., с което срокът на договора е удължен, считано от 01.01.2022 г. и действа до срока на изпълнение на социалната услуга „Асистентска подкрепа“, включително нейното възможно удължаване.
	На 28.06.2024 г. между Община В., представлявана от И. Р. Б. – заместник-кмет на Община В., действащ „за кмет“ на Община В., съгласно Заповед № 1685/29.12.2023 г. и Н. Г. Б. е сключено Допълнително споразумение № 2 към Договор № 42/25.02.2021 г., с което считано от 01.07.2024 г. домашната помощница Т. Д. М. е заменена от Д. П. И.
	На 01.10.2024 г. между Община В., представлявана от В. Г. – ръководител на услугата „Асистентска подкрепа“ и Н. Г. Б. е сключено Допълнително споразумение № 29 към Договор № 42/25.02.2021 г., с което доставчикът осъществява дейността по договора чрез социален асистент, считано от 01.10.2024 г. и действа до 01.12.2025 г.


При така установената фактическа обстановка Комисията стигна до следните правни изводи:


	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Иван Барзин в качеството си на кмет на Община В. за мандат 2023 – 2027 г. е лице, заемащо публична длъжност по смисъла на чл. 6, ал. 1, т. 32 от ЗПК.
	Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението, от което следва, че релевантен за настоящото производство е периодът след 10.01.2022 г. (три години до датата на образуване на настоящото производство).
	Обстоятелството, че Договор № 42/25.02.2021 г. за ползване на социална услуга „Асистентска подкрепа“, както и Допълнително споразумение № 6 към Договор № 42/25.02.2021 г., сключени между Община В., представлявана от Иван Барзин в качеството му на доставчик на социалната услуга и Н. Г. Б., в качеството й на потребител на социалната услуга са сключени извън тригодишния период до датата на образуване на производството, налага извода, че същите са извън предмета на настоящото производството и не следва да бъдат  обсъждани.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Обстоятелството, че Иван Барзин е син на Н. И. Б. обуславя родство от първа степен по права линия и свързаност по смисъла на § 1, т. 9, б. „а“ от ДР на ЗПК.
	В конкретния случай от събраните по преписката доказателства не се установява Иван Барзин в качеството си на кмет на Община В. и лице, заемащо публична длъжност по смисъла на чл. 6, ал. 1, т. 32 от ЗПК да е упражнил правомощия по служба, свързани със сключването на Допълнително споразумение № 2 от 28.06.2024 г., както и на Допълнително споразумение № 29 от  01.10.2024 г. към Договор № 42/25.02.2021 г. за ползване на социална услуга „Асистентска подкрепа“ по отношение свързаното с него лице по смисъла на § 1, т. 9, б. „а“ от ДР на ЗПК и негова майка – Н. Г. Б.
Липсата на упражнени правомощия по служба от страна на Иван Барзин, в качеството му на кмет на Община В. и лице, заемащо публична длъжност по смисъла на чл. 6, ал. 1, т. 32 от ЗПК, като елемент от състава на конфликта на интереси по чл. 70 от ЗПК, при сключването на Допълнително споразумение № 2 от 28.06.2024 г., както и на Допълнително споразумение № 29 от  01.10.2024 г. към Договор № 42/25.02.2021 г. за ползване на социална услуга „Асистентска подкрепа“, обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по смисъла чл. 70 от ЗПК
	Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно до конфликт на интереси, по отношение на Иван Барзин, в качеството му на кмет на Община В. и лице заемащо публична длъжност по смисъла на чл. 6, ал. 1, т. 32 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК във вр. с § 7, ал. 2 от ПЗР на ЗПК,
	

РЕШИ:


	НЕ УСТАНОВЯВА конфликт на интереси по отношение на Иван Барзин с ЕГН *********, кмет на Община В. и в това му качество, лице заемащо публична длъжност по смисъла на чл. 6, ал. 1, т. 32 от ЗПК, във връзка със сключването на Допълнително споразумение № 2 от 28.06.2024 г., както и на Допълнително споразумение № 29 от  01.10.2024 г. към Договор № 42/25.02.2021 г. за ползване на социална услуга „Асистентска подкрепа“, поради липса на упражнени правомощия по служба.

	Препис от Решението да се изпрати на Окръжна прокуратура – М., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.



	КОМИСИЯ:

	ЗА ПРЕДСЕДАТЕЛ:……………………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/






